Ranskan tarkistamat julkisen palvelun velvoitteet Montpellier'n ja Ajaccion sekä Montpellier'n ja Bastian välisessä säännöllisessä lentoliikenteessä

(2003/C 9/05)

(ETA:n kannalta merkityksellinen teksti)

1. Ranska on Korsikan alueellisen hallinnon 26. syyskuuta 2002 tekemän päätöksen mukaisesti päättänyt tarkistaa 27. lokakuuta 2002 alkaen yhteisön lentoliikenteen harjoittajien pääsystä yhteisön sisäisen lentoliikenteen reiteille 23. heinäkuuta 1992 annetun neuvoston asetuksen (ETY) N:o 2408/92 4 artiklan 1 kohdan a alakohdan nojalla asetettuja julkisen palvelun velvoitteita, jotka koskevat säännöllistä lentoliikennettä Montpellier'n ja Ajaccion sekä Montpellier'n ja Bastian välillä. Velvoitteet on julkaistu Euroopan yhteisöjen virallisessa lehdessä C 183 30. kesäkuuta 2000 ja niitä on muutettu 29. marraskuuta 2000 (EYVL C 338, s. 4) ja 28. elokuuta 2002 (EYVL C 204, s. 6).

2. Julkisen palvelun velvoitteet, joissa on erityisesti otettu huomioon Korsikan saariasema, ovat seuraavat:

2.1 Lentojen vähimmäismäärä, konetyyppi ja kapasiteetti

a) Montpellier'n ja Ajaccion välillä

- Lentotiheys on vähintään yksi meno-paluulento päivässä vähintään 40-paikkaisella lentokoneella.

- Lennot on liikennöitävä ilman välilaskua Montpellier'n ja Ajaccion välillä.

- Tarjottavan matkustajakapasiteetin on oltava seuraavien edellytysten mukainen:

Peruspalvelun lisäksi on varmistettava vähintään 10800 paikan lisäkapasiteetti (yhteenlasketut kapasiteetit kumpaankin suuntaan) kesäaikana kesäkuun lopusta syyskuun alkuun eli yhdeksän viikon aikana.

Tämä vähimmäislisäkapasiteetti on saatettava myyntiin vähintään kaksi kuukautta ennen kyseistä lentoajankohtaa.

Kun otetaan huomioon, että kyseisenä kautena Ajaccion lentoasema ja Figarin lentoasema sekä toisaalta Montpellier'n lentoasema ja muut Languedoc-Roussillon-alueen lentoasemat täydentävät toisiaan, enintään 50 % vähimmäislisäkapasiteetistä voidaan tarjota tämän alueen lentokenttien ja Ajaccion tai Figarin lentokenttien välillä Montpellier'n ja Ajaccion välisen pääreitin ulkopuolella. Tällä reitillä on kuitenkin kyseisenä kautena tarjottava vähintään 50 % edellä mainitusta vähimmäislisäkapasiteetista.

b) Montpellier'n ja Bastian välillä

- Lentotiheys on vähintään yksi meno-paluulento päivässä vähintään 40 paikkaisella lentoaluksella.

- Lennot on liikennöitävä ilman välilaskua Montpellier'n ja Bastian välillä.

- Tarjottavan matkustajakapasiteetin on oltava seuraavien edellytysten mukainen:

Peruspalvelun lisäksi on varmistettava vähintään 10800 paikan lisäkapasiteetti (yhteenlasketut kapasiteetit kumpaankin suuntaan) kesäaikana kesäkuun lopusta syyskuun alkuun eli yhdeksän viikon aikana.

Tämä vähimmäislisäkapasiteetti on saatettava myyntiin vähintään kaksi kuukautta ennen kyseistä lentoajankohtaa.

Kun otetaan huomioon, että kyseisenä kautena Bastian lentoasema ja Calvin lentoasema sekä toisaalta Montpellier'n lentoasema ja muut Languedoc-Roussillon-alueen lentoasemat täydentävät toisiaan, enintään 50 % vähimmäislisäkapasiteetistä voidaan tarjota tämän alueen lentokenttien ja Bastian tai Calvin lentokenttien välillä Montpellier'n ja Bastian välisen pääreitin ulkopuolella. Tällä reitillä on kuitenkin tänä kautena tarjottava vähintään 50 % edellä mainitusta vähimmäislisäkapasiteetista.

2.2 Hinnat

Seuraaville matkustajaryhmille on tarjottava kaikille lennoille ilman kapasiteettirajoituksia ja lipun varaamista tai ostamista koskevaa vähimmäismääräaikaa enintään 114 euron hintainen lippu:

i) nuoret (alle 25-vuotiaat);

ii) yli 60-vuotiaat;

iii) alle 27-vuotiaat opiskelijat;

iv) perheet (vähintään yhden alaikäisen lapsen kanssa matkustava vanhempi tai kaksi vanhempaa);

v) vammaiset ja invalidit;

vi) matkustajat, joiden vakituinen asuinpaikka on Korsika ja jotka tekevät meno-paluumatkan Korsikasta sieltä hankituilla matkalipuilla, joiden voimassaoloaika on rajoitettu alle 40 päivään saaren ulkopuolella.

Varauksien muutoksista ei saa periä maksua edes lipun lunastamisen jälkeen. Myös käyttämättömien lippujen hinta on palautettava asiakkaalle.

Näihin hintoihin eivät sisälly valtion, paikallisviranomaisten ja lentoasemaviranomaisten perimät matkustajakohtaiset verot ja maksut, jotka lentolipussa sellaisiksi yksilöidään.

Epätavallisen, odottamattoman ja lentoliikenteen harjoittajista johtumattoman lentoliikenteen kustannusten nousun vuoksi enimmäishintaa voidaan korottaa suhteessa kustannusten nousuun. Tällä tavalla muutettu enimmäishinta on ilmoitettava asianomaisille liikenteenharjoittajille, ja sitä sovelletaan olosuhteisiin mukautetun määräajan kuluttua. Se on ilmoitettava viipymättä myös Euroopan komissiolle Euroopan yhteisöjen virallisessa lehdessä julkaisemista varten.

2.3 Liikennöinnin jatkuvuus

Suoraan liikenteenharjoittajasta johtuvien lentojen peruutusten lukumäärä ei saa ylittää yhtä prosenttia liikennöintiohjelmassa suunnitellusta lentojen lukumäärästä IATA-ilmailukauden aikana, paitsi ylivoimaisen esteen sattuessa.

Edellä mainitun asetuksen (ETY) N:o 2408/92 4 artiklan 1 kohdan c alakohdan mukaisesti jokaisen lentoliikenteen harjoittajan, joka aikoo liikennöidä jollakin kyseisistä reiteistä, on taattava reitin liikennöinti vähintään kahdentoista peräkkäisen kuukauden ajan.

Lentoliikenteen harjoittaja ei saa keskeyttää lentoliikentettä, ellei siitä ole annettu vähintään kuuden kuukauden etukäteisilmoitusta.

Yhteisön liikenteenharjoittajille annetaan tiedoksi, että liikenteen harjoittaminen kyseisillä reiteillä edellä mainittuja julkisen palvelun velvoitteita noudattamatta voi johtaa hallinnollisiin ja/tai oikeudellisiin seuraamuksiin.

Lentoliikenteen harjoittajille annetaan tiedoksi, että Ranskan viranomaiset varaavat itselleen oikeuden myöntää kyseisillä reiteillä EY:n perustamissopimuksen 87 artiklan 2 kohdan a alakohdan mukaisesti sosiaalitukia tiettyjen matkustajaluokkien hyväksi.